b'\n_START_ARTICLE_\nNekhen\n_START_SECTION_\nHist\xc3\xb2ria i significaci\xc3\xb3\n_START_PARAGRAPH_\nSe la coneixia com la ciutat dels falcons perqu\xc3\xa8 el d\xc3\xa9u adorat a la ciutat era el falc\xc3\xb3 (Horus). Vers el 3300 aC va substituir  Nubt (Naqada) en l\'hegemonia. Narmer (Nemes) fou sobir\xc3\xa0 de Nekhen abans de ser fara\xc3\xb3 de l\'Alt i el Baix Egipte. Han quedat a la ciutat algunes restes de temples dels faraons Narmer i Khasekhemui, per\xc3\xb2 al no esdevenir capital de l\'Egipte unificat va anar perdent import\xc3\xa0ncia, tot i que fou objecte d\'atenci\xc3\xb3 per part d\'alguns faraons. A l\'Imperi Nou la capital de la prov\xc3\xadncia (el nom\xc3\xb3s III de l\'Alt Egipte, anomenat Ten o Capella rural) va passar a Nekheb o Eileithi\xc3\xa0spolis (Al-Kab), a la vora oposada del riu, ciutat dedicada a la deessa Nekheb (en forma de voltor)._NEWLINE_A Hierakonpolis es va trobar la famosa Paleta de Narmer, datada el 3168 aC, avui al Museu d\'Antiguitats Eg\xc3\xadpcies, que explica la vict\xc3\xb2ria del rei al Delta i la unificaci\xc3\xb3 d\'Egipte. Altres troballes destacades foren: la primera est\xc3\xa0tua humana de mida natural (c. 3000 aC), la primera tomba decorada amb pintures (predin\xc3\xa0stica); els m\xc3\xa9s llargs ganivets de pedra (c. 3100 aC), l\'est\xc3\xa0tua de metall m\xc3\xa9s antiga (corresponent al fara\xc3\xb3 Pepi i datada prop del 2200 aC), la imatge destinada al culte m\xc3\xa9s antiga del m\xc3\xb3n (c. 2300 aC), la casa m\xc3\xa9s antiga que es conserva (3600 aC), la primera f\xc3\xa0brica (c. 3600 aC), el temple m\xc3\xa9s antic (3400 aC), la primera m\xc3\xb2mia (3600 aC), el primer pentinat (3500 aC), el primer zool\xc3\xb2gic (3500 aC), la primera tomba per a un elefant (3500 aC), i altres. Tamb\xc3\xa9 s\'hi han trobat molts altres objectes, alguns dels quals relacionats amb el culte a Horus, est\xc3\xa0tues del fara\xc3\xb3 Khasekhemui (c. 2700 aC), joies i cer\xc3\xa0miques. S\'hi han localitzat tamb\xc3\xa9 tombes excavades a la roca decorades amb inscripcions de les dinasties VI a XVIII.\n_START_SECTION_\nEl temple d\'Horus\n_START_PARAGRAPH_\nEl temple dedicat al patr\xc3\xb3 de la ciutat, el d\xc3\xa9u Horus, ocupava una sisena part de l\'espai, i fou descobert durant les excavacions de finals del segle\xc2\xa0xix per J. E. Quibell i F. W. Green. Les ofrenes al temple eren dipositades en un forat conegut com el "Dip\xc3\xb2sit principal" on es van trobar importants objectes, com la Paleta de Narmer, el cap de la ma\xc3\xa7a cerimonial de pedra calc\xc3\xa0ria del rei Escorp\xc3\xad II, barques de pedra, figures d\'ivori i altres._NEWLINE_Al temple van trobar igualment monuments de tots els per\xc3\xadodes posteriors, entre els quals destaquen dues grans est\xc3\xa0tues de coure de Pepi I (Dinastia VI) i de Merenre, i una estela de granit de Pepi I acompanyat d\'Horus i Hathor.\n_START_SECTION_\nEl "Fort"\n_START_PARAGRAPH_\nAl costat d\'un rierol hi ha una estructura de maons coneguda com "el Fort", que \xc3\xa9s el tancat cerimonial del fara\xc3\xb3 Khasekhemui, l\'\xc3\xbaltim rei de la segona dinastia. No es coneix la funci\xc3\xb3 exacta d\'aquest recinte, per\xc3\xb2 sembla que podria tenir la mateixa finalitat que les "fortificacions" o "forts" d\'Abidos, i, com aquests, segurament servien per a rituals o altres actes religiosos o culturals relacionats amb el mateix fara\xc3\xb3, i no tindrien finalitats militars.\n_START_SECTION_\nLa tomba pintada\n_START_PARAGRAPH_\nUna mica m\xc3\xa9s al sud es troba una famosa tomba decorada amb pintures del final del per\xc3\xadode predin\xc3\xa0stic, coneguda com a "Tomba 100", actualment malmesa. Es tracta de la tomba m\xc3\xa9s antiga que es coneix amb murals sobre parets de guix. Es creu que data del per\xc3\xadode Naqada IIc (entre el 3500 i el 3200aC). Les imatges que hi apareixen mostren temes representats durant tota la hist\xc3\xb2ria de l\'Antic Egipte: animals, plantes, \xc3\xa9ssers humans, una process\xc3\xb3 funer\xc3\xa0ria en barques pel Nil, etc.\n_START_SECTION_\nEl zool\xc3\xb2gic\n_START_PARAGRAPH_\nEl 2009 es van descobrir a Hierac\xc3\xb2mpolis les restes d\'un antic zool\xc3\xb2gic que data del 3500 aC. Entre les restes que s\'hi van trobar hi ha animals ex\xc3\xb2tics com ara hipop\xc3\xb2tams, ant\xc3\xadlops, elefants, papions i gats salvatges.\n_START_SECTION_\nExcavacions\n_START_PARAGRAPH_\nFou explorada en primer lloc per Vivant Denon, membre del cos expedicionari de Napole\xc3\xb3, el 1798, durant la campanya d\'Egipte. Els egipt\xc3\xb2legs anglesos Quibell i Green hi van ser el 1897. D\'ells \xc3\xa9s el descobriment de la Paleta de Narmer i del cap de ma\xc3\xa7a. Garstang hi va treballar el 1905 i el 1906, De Morgan el 1908, Burton el 1927, i Lansing el 1934. _NEWLINE_Hoffman va supervisar un equip multidisciplinari que va estar excavant a Hierac\xc3\xb2mpolis durant 35 anys, fins a la mort de Hoffman el 1990. Barbara Adams, que havia treballat amb l\'equip de Hoffman, va prendre el relleu i va continuar excavant a la zona, en col\xc2\xb7laboraci\xc3\xb3 amb Ren\xc3\xa9e Friedman, fins a la seva mort el 2002. Friedman continua els treballs d\'excavaci\xc3\xb3 i de restauraci\xc3\xb3 a la zona. Les expedicions arqueol\xc3\xb2giques actuals segueixen traient a la llum noves troballes.'